**Til læraren**

Ved å arbeide med heile eller delar av grøssarutdraget *Katteskriket* kan du som lærar leggje til rette for grunnleggande ferdigheiter i norskfaget, og praktiske og estetiske læringsprosessar på ein engasjerande måte.

Korleis opplever 12-åringane mystiske spøkelseshistorier, spenning og skrekkromantiske effektar – som likevel er fortalt på ein måte der ein kan kjenne seg att? Korleis opplever dei tema om ro og tryggleik, tilhøyrsle, relasjonar, meistring og å finne sin plass?

Det å vere 12 år er å vere i ei brytningstid mellom barndom og ungdom. Det er ikkje alltid så lett å vite kva tid ein kan kjenne utvikling, og kva tid ein kan kjenne stagnasjon (å vere stor eller liten). Gjennom å lese utdraget frå boka får elevane reflektere over tema som er kontrastar – det mystiske og nære – og som dei også kan kjenne seg igjen i.

Oppgåvene som er laga i tilknyting til grøssutdraget, let elevane uttrykke seg variert ved bruk av dei grunnleggande ferdigheitene i norskfaget og praktiske og estetiske læreprosessar.

For at opplegget skal vere enkelt for deg å ta i bruk i klasserommet, har vi samla oppgåvene i ein presentasjon som du kan ha på lystavla framme i klasserommet. Oppgåvene kan du redigere og tilpasse etter behov.